আমার চিঠি ‘সুদের হার’–এর (২৩-২) পরিপ্রেক্ষিতে জয়ন্ত সিংহের চিঠি ‘সুদ ও সুরক্ষা’ (১০-৩) নিয়ে বলতে চাই, ব্যাঙ্ক ব্যবসায়িক সংস্থা; ব্যবসায়ে শ্রীবৃদ্ধির জন্য সারা বিশ্বের সঙ্গে সামঞ্জস্য রেখে সুদের হার নির্ণয় করতে হবে। ষাট বছর বয়স পর্যন্ত আমাদের দেশে লোকে নিয়মিত আয়ের দ্বারা জীবন নির্বাহ করে। তাই ব্যাঙ্কের সুদের হার কমের জন্য জীবন যাপনে তেমন অসুবিধার কথা নয়। আর আগের তুলনায় লোকের মাইনে বেড়েছে বহু গুণ। আশির দশকে শিল্পে সর্বনিম্ন মজুরি ছিল মাত্র ২২ টাকা, আজকে সম্ভবত তা ৪০০ টাকা, দাবি উঠেছে ৬০০ করার। তখন ব্যাঙ্কে সুদের হার ছিল ১৫%, আজকে তা ৬%, অর্থাৎ সুদ কমেছে ৬০%। মাইনে বেড়েছে ১৮ থেকে ১০০ গুণ। তাই ভবিষ্যতের জন্য সঞ্চয়ের পরিমাণ সেই অনুপাতে বাড়াতে হবে।